Saksen (vôlk)
Van Wikipedie
De Saksen binnen n Germoans vôlk oet t noorden van Europa, ien t noudoagse Noordwest-Duutslaand en t oostelk paart van t noudoagse Nedderlaand. Vanôf de 5. aiw stekt n dail van de Saksen t Knoal over en vaalt t tegenswoordege Groot-Brittanie binnen, soamen mit de Angeln, Fraizen en de Jytten. De aachterbleven Saksen ien Duutslaand huilen nog laank vast aan heur Germoanse godsdainst môr wuiren deur de Fraanken onder laaiding van Koarel de Grode mit gewèld kirstend en binnen hoald bie t Fraankische Riek. n Belaangriek laaider van de Saksen was doudestieds Widukind. Ien de middelaiven was Saksen n belaangriek paart van t Hillege Reumse Riek.
Ien Grunnen, t Drint, Overiesel, Aachterhouk en Noord-Duutslaand binnen de mit de toal van de Saksen verbonden Leegsaksische dialekten nog angoal de belaangriekste streektaal en verwiezen noar de Saksen. t Kin nait veronderstèld worden dat de ienwoner van aal dizze streken tot t Saksische vôlk heuren. Zo worden de Grunnegers ook wel as Friso-Saksen of sums zulfs as Fraizen zain en binnen de minsken van de Veluwe Zuderzee-Saksen en sums zulfs as Hollaanders.
[bewark] t Peerd
In t woapen van Twìnte, t woapen van Leegsaksen en de heraldiek van aandere Saksische gebieden, is n peerd zichtboar. t Verhoal gaait dat de Saksische vorst Widukind veur zien kirstenen aait op n swaart peerd zat. As belonen veur zien bekeern kreeg hai van Koarel de Grode n wit peerd.
t Swaarte peerd is nog aait te zain ien t woapen van de regio Herford ien Noordrhain-Westfele. t Widde peerd is, zo as al eerder vermèld, te zain ien t woapen van de dailstoaten Noordrhain-Westfele en Leegsaksen, ien de regio Verden ien Leegsaksen, ien t woapen van t Engelse greefschop Kent en ien t woapen en de vlaag van Twìnte.